Мотиви към проекта на Постановление на Министерския съвет за изменение и допълнение на Устройствения правилник на Министерството на транспорта и съобщенията
Предложеният проект прецизира правомощия на министъра на транспорта и съобщенията, както и на отделни дирекции в администрацията на министъра. Причината за това са настъпили изменения в закони, актове на правото на Европейския съюз, програми и проекти, свързани основно с финансиране на сектора със средства на Европейския съюз, регулиращи дейността на министъра като централен едноличен орган на изпълнителната власт, както и такива, които дават отражение върху дейността на администрацията, която го подпомага. Така например, след последните изменения в Закона за пощенските услуги (обн. бр. 66 от 2023 г., в сила от 5.08.2023 г.), провеждането на държавната политиката в областта на пощенските услуги е поверена на министъра на транспорта и съобщенията, което налага промени в правилника както по отношение на неговите функции, така и на компетентността и задачите на дирекция „Съобщения“. Промените са свързани с промяна на органа, който провежда държавната политика в областта на пощенските услуги, като вместо заместник министър-председател, определен от Министерския съвет, в съответствие със Закона за пощенските услуги, е посочен министърът на транспорта и съобщенията. Другите нормативни промени също налагат изменения в правомощията на министъра, функциите на дирекция „Национална транспортна политика“, дирекция „Координация на програми и проекти“, Звеното за вътрешен одит и инспектората. Промените в дирекция „Национална транспортна политика“ и дирекция „Координация на програми и проекти“ са свързани с отразяването на настъпили промени в основни стратегически документи, в съответствие с които изпълняват своите функции двете дирекции.
Втората група промени е насочена към подобряване на функционирането на т. нар. защитена среда в министерството. В тази връзка се засилва ролята на Звеното „Защита на класифицираната информация, вътрешна сигурност, охрана и защита на личните данни“, което се постига в две направения: звеното се обособява със статут на отдел и се дефинират изрично функции по защита на личните данни. Продължение на този принцип е и създаването на функция на служител по мрежова и информационна сигурност, което е от съществено значение във все по-дигитализиращата се дейност на администрацията. 

Последната основна промяна е свързана с разделянето на дирекция „Концесии и контрол върху дейността на търговските дружества и държавните предприятия“, като предложението е да бъдат обособени две дирекции – дирекция „Концесии“ и дирекция „Контрол върху дейността на търговските дружества и държавните предприятия“, като целта е поставянето на акцент върху дейността и на двете административни звена.     

С проекта на акт не се предвиждат допълнителни разходи, трансфери или други плащания, които да бъдат одобрени по бюджета на Министерството на транспорта и съобщенията. Предложеният проект на Постановление не води до въздействие върху държавния бюджет. 

